**Ο.Λ.Μ.Ε.**

Ερμού & Κορνάρου 2

ΤΗΛ: 210 32 30 073 – 32 21 255

www.olme.gr

e-mail: olme@otenet.gr                                              Αθήνα, 1/11/2024

Α.Π.: 168

 ΠΡΟΣ:

 Τα ΔΣ των ΕΛΜΕ

**Ενημέρωση σχετικά με τις μονιμοποιήσεις**

Στις περιπτώσεις που εκπαιδευτικοί που διορίσθηκαν κατά τα έτη 2020, 2021και 2022, έχουν υποβάλει αίτηση μονιμοποίησης ενώπιον της κατά τόπον Διεύθυνσης Δευτεροβάθμιας Εκπαίδευσης, και έχουν λάβει ρητά αρνητική απάντηση, μπορούν να ασκήσουν αίτηση ακυρώσεως εντός εξήντα (60) ημερών από την επομένη της λήψης της απάντησης.

Στην περίπτωση που οι ως άνω εκπαιδευτικοί δεν έχουν λάβει ρητή άρνηση μονιμοποίησης είτε διότι η Διεύθυνση δεν έχει απαντήσει καθόλου είτε διότι η Διοίκηση αναμένει απάντηση επί τεθέντος ερωτήματος, τότε οι εκπαιδευτικοί μπορούν να προσβάλλουν την σιωπηρή άρνηση της Διοικήσεως, η οποία σχηματίζεται με την παρέλευση τριών μηνών από την υποβολή της αιτήσεως για μονιμοποίηση. Στην περίπτωση, δηλαδή, αυτή, μετρούμε τρεις μήνες από την υποβολή της αίτησης για μονιμοποίηση και στην συνέχεια, η αίτηση ακυρώσεως δύναται να ασκηθεί σε προθεσμία εξήντα (60) ημερών από την επομένη της παρελεύσεως του τριμήνου από την υποβολή της αιτήσεως για μονιμοποίηση.

Με βάση τα παραπάνω καλούμε όλες τις ΕΛΜΕ να στείλουν στο email της ΟΛΜΕ το αργότερο μέχρι την Τετάρτη 6/11, 3 φύλλα excel με τους συναδέλφους που έχουν κάνει αίτηση μονιμοποίησης, χωριστά για τους διορισθέντες το 2020, το 2021 και το 2022 αντίστοιχα. Στα φύλλα αυτά θα πρέπει να φαίνεται και το αν απάντησε η ΔΔΕ και ποια απάντηση έδωσε.

Για τα επόμενα βήματα θα υπάρξει νεότερη ενημέρωση από την Ομοσπονδία.

